На основу члана 26. Статута Дома здравља Алексинац и члана 119. Закона о здравственој заштити (''Сл. гласник РС'', бр. 25/2019), бр. 1525, Управни одбор Дома здравља Алексинац, на телефонској седници одржаној дана 06.12.2021. године донео је :

П Р А В И Л Н И К

О СТРУЧНОМ УСАВРШАВАЊУ ЗАПОСЛЕНИХ РАДНИКА

ДОМА ЗДРАВЉА АЛЕКСИНАЦ

**I ОПШТЕ ОДРЕДБЕ**

ЧЛАН 1

Овим Правилником уређује се планирање стручног усавршавања, специјализација и ужих специјализација здравствених радника и здравствених сарадника, поступак упућивања на специјализацију и ужу специјализацију као и друге видове стручног усавршавања, права обавезе и одговорности између Дома здравља Алексинац (у даљем тексту: Дом здравља) и запосленог који се упућује на специјализацију, ужу специјализацију или други вид стручног усавешавања, као и друга питања везана за специјализацију, ужу специјализацију и остале облике стручног усавршавања.

ЧЛАН 2

Здравствени радници и здравствени сарадници имају права и обавезе да у току рада стално прате развој медицинских наука и других одговарајућих наука, да се стручно усавршавају и оспособљавају и стичу знања која су им потребна за обављање послова на којима су распоређени а у циљу унапређења квалитета, организације и методологије рада у Дому здравља.

**II СТРУЧНО УСАВРШАВАЊЕ ЗДРАВСТВЕНИХ РАДНИКА И ЗДРАВСТВЕНИХ САРАДНИКА**

ЧЛАН 3

Стручно усавршавање здравствених радника и здравствених сарадника са високом стручном спремом у Дому здравља одвија се кроз следеће облике:

1. Индивидуални рад,
2. Организовање стручних састанака на којима се разматрају иновације и најсавременија достигнућа из области медицине,
3. Праћење стручних литература, посећивање стручних предавања, семинара и других стручних и научних скупова из делокруга рада здравствене установе,
4. Упућивање на стручно усавршавање у друге здравствене установе, у циљу увођења нових дијагностичких и терапијских метода или овладавање новим знањима у области којом се баве,
5. Организовање стручних посета,
6. Упућивање здравстених радника и здравствених сарадника на стручно усавршавање у циљу стицања стручног назива специјалисте, а у складу са пројектованим потребама у Дому здравља,
7. Упућивање здравстених радника и здравствених сарадника на стручно усавршавање у циљу стицања стручног назива ужег специјалисте, а у складу са потребама у Дому здравља.

ЧЛАН 4

Годишњим Планом стручног усавршавања Дома здравља планира се стицање знања и вештина запослених, као и одобрење специјализација и ужих специјализација здравствених радника и сарадника као и континуирана едукација запослених по Службама.

План стручног усавршавања запослених у Дому здравља доноси Управни одбор на основу предлога Стручног савета.

План стручног усавршавања запослених у Дому здравља доставља се Институту за јавно здравље у Нишу.

Одлуку о одобрењу специјализација и ужих специјализација здравствених радника и здравствених сарадника, доноси директор Дома здравља, у складу са материјалним могућностима Дома здравља.

На захтев Дома здравља, Министарство здравља својим решењем даје сагласност на одлуку директора о одобрењу специјализације, односно уже специјализације.

**А) Специјализација и ужа специјализација здравствених радника и здравствених сарадника**

ЧЛАН 5

Министарство здравља Републике Србије Правилником утврђује: врсте, трајање и садржину специјализација и ужих специјализација, програме обављања специјализација, односно ужих специјализација, начин обављања специјалистичког стажа и полагање специјалистичког испита, састав и рад испитних комисија, услове које морају испуњавати здравствене установе и приватна пракса за обављање специјалистичког стажа, услове и начин признавања времена проведеног на раду као дела специјалистичког стажа, као и образац индекса и дипломе о положеном специјалистичком испиту, односно положеном испиту из уже специјализације.

ЧЛАН 6

Специјализација здравствених и других радника је посебан вид стручног усавршавања, организованог у циљу оспособљавања за обављање стручног рада из одређених области.

Здравствени и други радници могу се специјализовати из грана које су утврђене

Правилником о специјализацијама и ужим специјализацијама здравствених радника и здравствених сарадника и другим прописима надлежног органа, уколико је такво оспособљавање потребно за обављање послова и радних задатака радника и предвиђено програмом и планом развоја Дома здравља.

Специјализацију могу стицати доктори медицине, доктори стоматологије и здравствени сарадници са одговарајућим факултетом, а који имају завршен приправнички стаж и положен стручни испит и најмање две године радног искуства у струци након положеног стручног испита, док је за ужу специјализацију потребно најмање три године специјалистичког стажа, осим за дефицитарне области медицине.

ЧЛАН 7

Планом стручног усавршавања утврђује се број специјализација и гране медицине односно области здравствене заштите из којих се специјализације одобравају.

Планом стручног усавршавања може се предвидети специјализација односно ужа специјализација на основу следећих критеријума:

• ако Дом здравља, у складу са Статутом Дома здравља и Уредбом о плану мрежа здравствених установа, може да обавља здравствену делатност из одређене специјалистичке гране,

• ако се предвиђањем одређене специјализације односно уже специјализације постиже прописани ниво обезбеђености кадрова у складу са Правилником о ближим условима за обављање здравствене делатности у здравственим установама и другим облицима здравствене службе,

• ако се предвиђањем одређене специјализације, обезбеђује благовремена замена за природни одлив кадрова.

ЧЛАН 8

На основу усвојеног Плана стручног усавршавања запослених директор Дома здравља расписује интерни оглас.

Интерни оглас се објављује на огласној табли Дома здравља.

ЧЛАН 9

Критеријуми на основу којих директор одлучује који ће кандидат бити упућен на специјализацију су следећи:

1. просечна оцена на факултету,
2. дужина студирања,
3. године радног стажа,
4. успешност у раду.

ЧЛАН 10

• По основу просечне оцене на факултету кандидат добија:

1. просечна оцена већа од 9 ................20 бодова
2. просечна оцена већа од 8 ................10 бодова
3. просечна оцена већа од 7 ................5 бодова
4. просечна оцена мања од 7 ..............1 бод

• По основу дужине студирања на факултету кандидат добија :

1. завршен факултет у законском року….....................10 бодова,
2. завршен факултет до две године након рока………7 бодова,
3. завршен факултет до 5 година након рока ...……….4 бода,
4. завршен факултет преко 5 година након рока……...1 бод.

• По основу радног стажа кандидат добија:

1. за радни стаж преко 6 година………..10 бодова,
2. за радни стаж од 3 до 6 година………..6 бодова,
3. за радни стаж до 3 године……………..1 бод,

• По основу успешности у раду оцену даје директор након прибављања мишљења начелника Службе у којој кандидат ради, које не обавезује директора.

1. Потпуно задовољава .......................... 15 бодова,
2. Делимично задовољава ........................ 5 бодова,
3. Не задовољава ....................................... 0 бода.

ЧЛАН 11

Укупан број бодова кандидата за доделу специјализације утврђује се сабирањем броја бодова по основу критеријума из члана 10. овог Правилника.

Уколико кандидати за доделу специјализација имају исти број бодова, предност има онај кандидат који има већи број бодова по основу просечне оцене на факултету током студирања.

ЧЛАН 12

На основу Плана стручног усавршавања, директор Дома здравља доноси Одлуку о одобравању специјализације за здравственог радника односно здравственог сарадника који је у радном односу на неодређено време и који испуњава услове из чл. 184. став 1. Закона о здравственој заштити.

Против коначне одлуке из става 1. овог члана, незадовољни кандидат може покренути спор пред надлежним судом у року од 60 дана од дана достављања одлуке.

На основу коначне одлуке, директор Дома здравља доноси одлуку о одобреној специјализацији, која се након датог мишљења Института за јавно здравље Ниш, доставља Министарству здравља Републике Србије.

ЧЛАН 13

Након добијања сагласности од стране Министарства здравља о одобреној специјализацији тј. ужој специјализацији, са здравственим радником односно здравственим сарадником који се упућује на специјализацију, директор Дома здравља закључује Уговор о специјализацији ( у даљем тексту: Уговор) који нарочито садржи:

- назив гране медицине за коју је одобрена специјализација;

• назив здравствене установе у којој ће се обављати специјалистички стаж, време трајања специјализације, обавеза похађања наставе (предност имају ближе здравствене установе);

• обавезу запосленог да обави специјалистички стаж према предвиђеном програму;

• начин плаћања одштете у смислу члана 19. и 20. овог Правилника,

• обавезу запосленог да по завршеној специјализацији остане у Дому здравља најмање двоструко дуже од времена протеклог од почетка специјализације до дана положеног специјалистичког испита.

• право на накнаду зараде,

• право на накнаду за одвојен живот и друга права и обавезе у смислу овог правилника.

ЧЛАН 14

Здравствени радници и здравствени сарадници, по добијању решења Министарства здравља о давању сагласности на одобрену специјализацију, односно ужу специјализацију, започињу обављање специјалистичког стажа даном уписа на одговарајући факултет.

Даном уписа на факултет, запослени у Дому здравља стиче статус „специјализанта“.

ЧЛАН 15

Специјализације, односно уже специјализације обављају се по програмима којима је утврђен обим, садржај и план спровођења теоријске и практичне наставе и практичног стручног рада, као и знања и вештине које се стичу.

Програм из става 1. овог члана, чини саставни део Правилника о специјализацијама и ужим специјализацијама здравствених радника и здравствених сарадника који доноси Министарство здравља.

Специјализант је дужан да упозна директора Дома здравља са програмом специјализације односно уже специјализације и са чињеницом ко му је одређен за ментора.

ЧЛАН 16

Специјалистички стаж из одобрене специјализације односно уже специјализације, у делу програма којим се остварује теоријска и практична настава обавља се на одговарајућем факултету, а у преосталом делу програма обавља се у Дому здравља, уколико испуњава прописане услове.

Уколико Дом здравља не испуњава неопходне услове, обавезан је да специјализанту обезбеди обављање специјалистичког стажа у адекватној адекватној здравственој установи.

ЧЛАН 17

Лице које се налази на специјалистичком стажу ван Дома здравља, дужно је да се повремено јавља директору за медицинска питања и да га обавештава о току специјализације.

О сваком завршеном делу специјалистичког стажа у једној од установа и преласку у другу ради наставка стажа, радник је дужан да обавести начелника службе.

ЧЛАН 18

У случају потребе директор Дома здравља, може из објективних разлога одлучити да се здравственом раднику односно здравственом сараднику прекине специјалистички стаж на

одређено време, у том случају здравствени радник односно здравствени сарадник наставља стаж истеком тог времена.

Као објективни разлози у смислу претходног става, сматрају се :

• немогућност нормалног одвијања рада Дома здравља услед одсуства већег броја радника,

• услед повећаног обима рада који је настао као последица епидемије, елементарних непогода и слично.

У случају примене одредаба из претходног става овог члана, за време прекида специјалистичког стажа здравственом раднику односно здравственом сараднику припада зарада за послове које обавља у том периоду, а у складу са колективним уговором.

Специјализант наставља са обављањем специјалистичког стажа, када престану разлози због којих је прекинут.

ЧЛАН 19

Специјализант не може без оправданих разлога прекинути специјалистички стаж на који је упућен.

У случају да без оправданих разлога прекине специјалистички стаж или радни однос за време трајања специјализације, дужан је да Дому здравља надокнади све дотадашње трошкове проистекле из специјализације у троструком износу, са законском затезном каматом.

Обавезу из претходног става има и специјализант ако не положи специјалистички испит у роковима утврђеним у члану 22. Правилника, сем из оправданих разлога које цени директор Дома здравља.

ЧЛАН 20

Уколико специјализант након положеног специјалистичког испита не остане у Дому здравља двоструко дуже од трајања специјализације, обавезује се да Дому здравља врати настале трошкове специјализације у двоструком износу са законском затезном каматом.

ЧЛАН 21

За време трајања специјализације здравственом раднику односно здравственом сараднику припада зарада односно накнада зараде у складу са колективним уговором.

Лицу из претходног става овог члана не припада накнада зараде за време за које је неопходно одсуствовати са специјалистичког стажа.

Здравствени радник односно здравствени сарадник за време трајања специјализације остварује право на трошкове на име одвојеног живота од породице и друга права у складу са Правилником односно колективним уговором.

ЧЛАН 22

По завршетку специјалистичког стажа (одслушана настава и практична обука) специјализант је дужан да пријави специјалистички –субспецијалисти чки испит у року од 30 дана од дана истека специјалистичког стажа.

У изузетним ситуацијама, које цени директор, тај рок се може продужити за највише 6 месеци.

Уколико специјализант не положи испит из става 1 овог члана, дужан је да се врати на рад у Дом здравља. Трошкове поновног полагања специјалистичког испита сноси специјализант.

ЧЛАН 23

После положеног специјалистичког испита, запослени је дужан да се јави на посао најкасније у року од 5 радних дана.

ЧЛАН 24

Здравствени радник односно здравствени сарадник који је започео специјалистички стаж у другој здравственој установи може наставити специјалистички стаж у Дому здравља:

• ако је Планом стручног усавршавања Дома здравља предвиђена специјализација у тој области;

• ако је здравствени радник односно здравствени сарадник испунио обавезу према здравственој установи у којој му је престао радни однос;

• ако се у смислу одредаба овог Правилника донесе одлука о потреби за том специјализацијом од стране надлежног органа.

**Б) Континуирана едукација**

ЧЛАН 25

Континуирана едукација подразумева стручно усавршавање здравствених радника које се наставља након добијања дипломе о професионалном звању, с циљем континуираног праћења медицинске науке, стицање нових знања, вештина и унапређења квалитета здравствене заштите.

Континуирана едукација се врши у складу са Правилником о ближим условима спровођења континуиране едукације за здравствене раднике и здравствене сараднике.

ЧЛАН 26

Облици континуиране едукације су:

• учешће на конгресима, симпозијумима, семинарима,

• рад у стручном удружењу,

• студијски боравци, односно путовања,

• учешће у акредитованим Програмима континиране едукације,

• објављивање чланака, радова у стручним часописима или публикацијама.

ЧЛАН 27

Стручно усавршавање запослених може се обављати путем учешћа на конгресима, симпозијумима, конференцијама, семинарима које организују факултети, Српско лекарско

друштво, Друштво фармацеута, стоматолога и других удружења и организација која су акредитована да врше континуирану едукацију.

Запослени који је заинтересован за учешће на једном оваквом скупу подноси писани захтев уз прилагање програма скупа, наводи време и место одржавања истог.

У захтеву се наводи број дана у којима ће запослени одсуствовати са рада и трошкови едукације.

ЧЛАН 28

Захтев, од стране директора, може бити одобрен у целости или делимично, што зависи од: расположивих материјалних средстава, околности да ли је учешће предвиђено Планом стручног усавршавања конкретне службе, када постоји процена да ће знања којима овлада похађајући тај вид едукације бити примењива у Дому здравља.

У случају да је запослени пријавио рад који му је прихваћен за презентацију, трошкове учешћа може да сноси Дом здравља (само за једног аутора, у случају да их има више).

Део или целокупна средства могу бити прибављена и путем спонзора.

Запослени у току календарске године може да се едукује на терет установе под условима из става 1.овог члана само док не оствари број бодова који су му потребни за обнову лиценце.

У случају када је запослени сакупио потребан број бодова, али је едукација неопходна за побољшање квалитета рада неке службе, Дом здравља ће сносити трошкове едукације у складу са материјалним могућностима.

ЧЛАН 29

Обнављање и одузимање лиценце здравствених радника и здравствених сарадника врши се у складу са Законом о здравственој заштити и Правилником о ближим условима за издавање, обнављање или одузимање лиценце члановима комора здравствених радника.

**III СТРУЧНО УСАВРШАВАЊЕ ДРУГИХ ЗАПОСЛЕНИХ У ДОМУ ЗДРАВЉА**

ЧЛАН 30

Стручно усавршавање Практичном обуком, може се одобрити свим запосленим радницима Дома здравља без обзира на степен и стручну спрему, зависно од указаних потреба и материјалних могућности, а у циљу боље организације рада појединих служби, ради примене нових научних достигнућа, како у области медицине, тако и у примени нових достигнућа у пратећим службама (немедицинске службе) о чему одлуку доноси директор.

Овај вид стручног усавршавања обавља се у одговарајућим установама, институтима, заводима, факултетима.

ЧЛАН 31

Практична обука на новим медицинским уређајима, апаратима, другим уређајима и апаратима, савладавање нових метода одобрава се приликом набавке нових медицинских уређаја и апарата, као и других уређаја приликом увођења нових метода рада.

ЧЛАН 32

Стручно усавршавање административног особља у Дому здравља обавља се:

• индивидуалним радом,

• стручним усавршавањем и семинарима,

• радом у оквиру стручних удружења,

• учествовањем на стручним скуповима, изложбама и семинарима.

Стручно усавршавање из ставе 1 овог члана траје онолико времена колико је потребно да се савлада одређени нови метод рада и слично, о чему одлучује директор Дома здравља.

ЧЛАН 33

Трошкови учешћа радника Дома здравља на скуповима из чл. 30, 31 и 32. овог Правилника, обезбеђује Дом здравља у складу са својим материјалним могућностима.

ЧЛАН 34

Радник може одсуствовати са рада ради учешћа на скуповима из чл. 30, 31. и

32. овог Правилника, у оноликом трајању колико је објективно потребно за одлазак

на место одржавања састанка, за учешће на скуповима и за повратак из места

одржавања стручног састанка.

**IV ПРИПРАВНИЦИ, ПРИПРАВНИЧКИ СТАЖ И СТРУЧНИ ИСПИТ**

ЧЛАН 35

Здравствени радници, здравствени сарадници и други запослени у својству приправника, не могу самостално обављати послове здравствене делатности, односно друге послове, док не обаве приправнички стаж и положе стручни, односно приправнички испит.

Приправнички стаж за докторе стоматологије, здравствене сараднике и друге запослене са високом стручном спремом траје једну годину, за докторе медицине шест месеци, а за здравстене раднике, здравствене сараднике и друге запослене са вишом, односно високом струковном и средњом стручном спремом траје шест месеци.

План и програм практичног рада и обука приправника здравствених радника и здравствених сарадника прописује Министарство за здравље својим Правилником.

Приправнички стаж немедицинских радника одвија се по програму који регулише област из које се оспособљава приправник .

Приправнички испит полаже се по окончању стажа.

ЧЛАН 36

Приправнички стаж здравствених радника се обавља у здравственим установама на примарном и секундарном нивоу здравствене заштите под непосредним стручним надзором ментора.

Ментора својом одлуком одређује директор. Да би неко лице било именовано за ментора, мора имати најмање пет година радног искуства након положеног стручног, државног или приправничког испита.

Дом здравља води евиденцију и врши наџор над спровођењем програма приправничког стажа здравствених радника, здравствених сарадника и других запослених приправника.

ЧЛАН 37

У случају заснивања радног односа са приправником, који није здравствени радник, приправник се распоређује на радно место « приправника » и одређује му се ментор који мора бити најмање истог степена стручне спреме одређене врсте занимања као и сам приправник. Ради праћења рада и оспособљавања приправника, приправник води дневник рада за време приправничког стажа.

**V ПРЕЛАЗНЕ И ЗАВРШНЕ ОДРЕДБЕ**

ЧЛАН 38

Измене и допуне овог Правилника врше се на начин и по поступку по коме је и донет.

ЧЛАН 39

Овај Правилник ступа на снагу даном доношења.

Председник Управног одбора

Дома здравља Алексинац

Драгослав Живадиновић